Odd Nordstoga

Odd Nordstoga (født 10. desember 1972) er en norsk musiker, sanger og komponist fra Vinje i Telemark. Han er kjent som soloartist, har vunnet flere priser og ble kåret til Årets spellemann under Spellemannprisen 2004. Nordstoga fikk sitt store gjennombrudd i 2004 med soloalbumet Luring. Albumet, som en blanding av populærmusikk og tradisjonell folkemusikk og med tekster på dialekt og nynorsk, har solgt 160 000 eksemplarer i Norge. Han har utgitt flere soloalbumer og har blant annet samarbeidet med Sissel Kyrkjebø, Ingebjørg Bratland, tekstforfatterne Ragnar Hovland og Stein Versto.

Familie 

Odd Nordstoga kommer fra en musikalsk familie. Mora, Ellen er folkesanger og faren Olav Nordstoga er tekstleser og kåsør. Sammen med Odds storebror, Aasmund Nordstoga, ga de ut platen Livet er godt med tekster av Aasmund Olavsson Vinje.  Broren var kanalvert på fjernsyn før han overtok farsgarden i 2005. Forfatteren Johan Bojer er oldefar (mormors far) til Odd Nordstoga. Odd er dessuten tremenning til Kåre Nordstoga, organist fra Heddal.

Bakgrunn 

Odd Nordstoga vokste opp på gården Plassen i Vinje i Telemark som den yngste av fire søsken. Foreldrene drev gården fram til 2005. Gården drives nå av broren Aasmund, og er den samme som forfatteren Aasmund Olavsson Vinje (1818–1870) vokste opp på - uten at de to har et slektskap.

Hans første instrument var et trekkspill han fikk som åtteåring. Siden har han sunget og spilt en rekke instrumenter. Sansen for popmusikk fikk han da han som tenåring fikk besøke fylkessenteret Bø i Telemark, og kom over kassetter av Michael Jackson i platebutikken Roxy. Folkemusikktradisjonene fra Vinje og den urbane popmusikken fra Bø kom til å prege Nordstogas videre virke. 

Odd Nordstoga var elev på Voss Folkehøgskule i 1991–92, der han gikk på musikklinja.

Debutant 

Mens han gikk på lærerhøgskolen i Bergen, debuterte han som plateartist i 1997 med gruppen «Something Odd» på seks medlemmer og en selvfinansiert plateutgivelse med samme navn. «Urban bygderock» kalte Nordstoga med lun ironi selv musikken, som ble sunget på Vinjemål. Utgivelsen ga gruppen en kontrakt med plateselskapet BMG Norway og rett etter kom oppfølgeren «Solreven» i 1998.

Albumet ga også to mindre radiohits med «Fuggel i karmen» og «Ingen eg kjenner» som ble løftet fra albumet. Albumet selv solgte dårlig og plateselskapet ga dem opp. I 2000 endret han navnet på gruppen fra Something Odd til kun Nordstoga, signerte for plateselskapet Grappa og utga et album ganske enkelt kalt Nordstoga. Han fikk igjen noen respektable, men mindre radiohits med «Dag» og «Bie på deg». Likevel vant han prestisjefylte Edvard-prisen for sangen «Bie på deg», men gruppen ble oppløst kort tid etter.

Blåmannen 

I årene 2001–2003 konsentrerte Odd Nordstoga seg mest om tradisjonell folkemusikk fra Telemark. Med sin andre gruppe, Blåmann Blåmann, som besto av ham selv og gamle venner fra Vinje, nemlig gitaristen Asgaut Bakken, fløytespilleren Silje Hegg og hardingfelemesteren Lars Underdal, utga han et album titulert etter gruppens navn i 2001. Fra albumet fikk han igjen en radiohit med sangen «Tippe Tippe Tuve».

Pris for spillemannen 

I 2002 slo han seg sammen med den respekterte folkemusikanten Øyonn Groven Myhren, som blant annet er kjent fra folkemusikkgruppen «Dvergmål», for å skrive, spille og utgi albumet Nivelkinn, basert på dikt fra Telemarkspoeten Aslaug Vaa. Verket var tinga av Telemarksfestivalen. Dette samarbeidet ga igjen en rekke mindre radiohits med sangene «Uppi måneskin» og «Guten og folen», men ga dem Spellemannprisen 2002 i klassen folkemusikk/gammaldans.

Det var i 2002 at den store allmennheten fikk øynene opp for Odd Nordstoga da han deltok med sangeren og skuespilleren Herborg Kråkevik for å skrive og spille tittelsangen i hennes Edith Piaf-forestilling, kalt «Eg & Edith». Forestillingen selv og albumutgivelsen solgte begge ganske dårlig, men tittelsangen fikk gjentatte spillinger på radioen. Nordstoga, sammen med en annen fra Vinje, lyrikeren Stein Versto, bidro også med sangen «Rosevev» på dette albumet. Nordstoga hadde også jobbet sammen med Kråkevik for en film basert på en novelle av forfatteren Tarjei Vesaas.

Gjennombrudd 

I 2004 signerte Nordstoga for plateselskapet Universal og spilte inn det som ble hans virkelige gjennombrudd, Luring, som solgte mer enn 150 000 eksempler og forble 14 uker på toppen av de norske salgslistene. Hovedsangen fra albumet var «Kveldssong for deg og meg», og var den sangen som ble oftest spilt på radioen i 2004.

Teksten til «Kveldssong for deg og meg» er hentet fra barneboken Elefantmusikken (1985) som består av en rekke underfundige og sprelske dikt. Diktet om den hylende grisen, som Odd Nordstoga har satt melodi til, er skrevet av forfatteren Ragnar Hovland.

Andre sanger som «Texas», «Lause ting», «Hallo hallo» og «Farvel til deg» ble også plukket opp fra albumet og spilt gjentatte ganger i radioen.

Turné og priser 
Turneen som fulgte i kjølvannet av salgssuksessen, den såkalte Luringturen, hvor Nordstoga spilte sammen med sine medmusikanter i Daz Nordstogaz Allstars, for 60 000 entusiastiske publikummere.

Odd Nordstoga ble kåret til Årets Spellemann og vant klassen mannlig artist for Luring under utdelingen av Spellemannprisen 2004 i februar 2005. Sommeren 2005 dro han ut på en ny turne, den såkalte Luringturen MK-ll.

Arbeid for TV 

Nordstoga har også vært involvert i TV-produksjoner. I 2004 gjorde han musikken for barneserien Linus i Svingen som ble vist på NRK1. Tittelsangen, «Svingensongen» ble utgitt på samleplaten Tidenes beste barneplate 2. Sammen med John Vinge laget han musikk til NRK sin adventskalenderserie Jul i Svingen som ble vist første gang i desember 2006. 

Han har også deltatt også med musikk for den populære serien UHU!.

Veien videre 

I 2006 kom albumet Heim te mor ut. I september 2008 fulgte Pilegrim, som blant annet fikk 8/10 på Kulturo.no. Tekstene til sangene på Pilegrim er skrevet av Ragnar Hovland samt Stein Versto, mens Nordstoga har skrevet musikken.

Priser og utmerkelser

Plateutgivelser 

 
 1997 Something Odd (Odd Productions) – Something Odd 
 1998 Solreven (BMG Norway/RCA) – Something Odd 
 2000 Nordstoga (Grappa Musikkforlag) – Nordstoga 
 2001 Blåmann Blåmann (album) (Heilo/Grappa Musikkforlag) – Blåmann Blåmann 
 2002 Nivelkinn (Heilo/Grappa Musikkforlag) – Øyonn Groven Myhren & Odd Nordstoga 
 2004 Luring (Sonet/Universal) – Odd Nordstoga
 2006 Heim te mor (Sonet/Universal) – Odd Nordstoga
 2008 Pilegrim (Universal) – Odd Nordstoga
 2009 Strålande Jul (Universal) – Sissel Kyrkjebø & Odd Nordstoga
 2010 November (Sonet/Universal) – Odd Nordstoga
 2011 Bestevenn (Sonet/Universal) – Odd Nordstoga
 2013 Heimafrå (Universal) - Ingebjørg Bratland & Odd Nordstoga
 2015 Dette landet (Universal) - Odd Nordstoga
 2016 Aleine heime (Universal) - Odd Nordstoga
 2018 Kløyvd (Universal) - Odd Nordstoga
 2018 Jul (Universal) - Odd Nordstoga
 2020 Fatig ferdamann (Universal) - Odd Nordstoga
 2022 Inn i skogen (Universal) - Odd Nordstoga

Andre prosjekter 

I juni 2005 deltok Nordstoga sammen med noen  jazzmusikere og spilte stykket «Pilegrim» til kritikerros ved Festspillene i Bergen. Lyrikken var skrevet av Stein Versto og Ragnar Hovland som begge hadde tidligere bidratt på «Luring». Dette verket ble utgitt 15. september 2008 på CD etter en innspilling gjort i lydstudio januar 2008.

I august 2005 gjorde han en liten gjesteopptreden i den norske rap-gruppa Klovner i kamp ved å synge i koret på deres singel Syng. Han har også gjort prosjekter for Frelsesarmeen og med ulike folkemusikkprosjekter med ulike musikere, blant annet utførelse av det kjente Telemarksstykket Storegut sammen med broren Aasmund Nordstoga og Per Anders Buen Garnås, og en gjesteopptreden med gruppa Fake It or Leave It som spiller The Beatles-sanger i folkemusikktradisjonen. Det siste forteller mye om fleksibiliteten hos både Beatles-sangene og i Odd Nordstogas kapasitet.

Siden 2019 har Nordstoga spilt trekkspill og koret i Bare Egil Spellemanslag.

Musikerne i Daz Nordstogaz Allstars 
Musikerne i Daz Nordstogaz Allstars, Nordstogas backingband fra ca. 2004 til ca. 2010.
 Odd Nordstoga: sang/gitar/trekkspill
 Geir Sundstøl: gitar/banjo/dobro/pedal-steel/mandolin/kor 
 Thomas Tofte: bassgitar/banjo-bass 
 John Vinge: tangentinstrumenter
 Daniel Sanden-Warg: hardingfele 
 Øystein Fosshagen: fele 
 Martin Windstad: trommer og rytmeinstrumenter

Se også 

 Odd Nordstogas diskografi

Referanser

Eksterne lenker 
 
 
 
  Kulturo.no – Gåsehudgaranti (anmeldelse av Odd Nordstogas Pilegrim)

Norske folkemusikere
Norske visesangere
Norske gitarister
Personer fra Vinje kommune
Vinnere av Spellemannprisen
Vinnere av Spellemannprisen i klassen folkemusikk
Årets spellemann
Odd Nordstoga
Nynorskforkjempere